U-I-172/08
Natisni
Opravilna št.:
U-I-172/08
Datum odločitve:
16. 4. 2009
ECLI:
ECLI:SI:USRS:2009:U.I.172.08
Akt:
Zakon o letni dajatvi za uporabo vozil v cestnem prometu (Uradni list RS, št. 57/08) (ZLDUVCP), 7. čl.
Izrek:
Pobuda za začetek postopka za oceno ustavnosti 7. člena Zakona o letni dajatvi za uporabo vozil v cestnem prometu (Uradni list RS, št. 57/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Bogdan Zorko, Maribor
Datum vloge:
20. 6. 2008
Vrsta odločitve:
sklep
Vrsta rešitve:
zavrženje
Dokument:
US28691
Dokument v PDF obliki:
U-I-172-08.pdf
81 KB
Prenesite datoteko
U-I-172/08-4
16. 4. 2009
SKLEP
Ustavno sodišče je v postopku za preizkus pobude Bogdana Zorka, Maribor, na seji 16. aprila 2009
sklenilo:
Pobuda za začetek postopka za oceno ustavnosti 7. člena Zakona o letni dajatvi za uporabo vozil v cestnem prometu (Uradni list RS, št. 57/08) se zavrže.
Obrazložitev
1. Pobudnik izpodbija v izreku tega sklepa navedeno določbo Zakona o letni dajatvi za uporabo vozil v cestnem prometu (v nadaljevanju ZLDUVCP), ki določa oprostitve za osebna vozila za prevoz invalidov. Zatrjuje, da je v neskladju s 14. členom Ustave, ker invalidnost povezuje z delovno prostornino motorja vozila, čeprav naj bi bile po tej ustavni določbi pravice invalidov izenačene. Pobudnik ima stoodstotno telesno okvaro, nabavil je vozilo, ki je enostavno za vstop invalidnim osebam, vendar to za 91cm3 presega delovno prostornino motorja, ki jo izpodbijana določba zakona določa kot mejo za priznanje oprostitve. Prilaga dopis Direkcije Republike Slovenije za ceste s pojasnilom o upravičenosti do oprostitve plačila te dajatve.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS št. 6/08 in OdlUS XVII, 2). Iz navedb v pobudi ne izhaja, da bi pobudnik sploh uveljavljal oprostitev plačila letne dajatve pred pristojnim organom v skladu z 8. členom ZLDUVCP. Iz razlogov, navedenih v citiranem sklepu Ustavnega sodišča, zato pobudnik še ne izkazuje pravnega interesa za oceno ustavnosti izpodbijane določbe. Glede na to je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik